paragraph_text: Kovačka vatra služi za zagrijavanje malih predmeta prilikom kovanja. Kao gorivo koristi se ugljen koji ne sadrži sumpora. Kovačka vatra se sastoji od dna koje je izrađeno od lijevanog željeza ili vatrostalnog materijala, a u koje se s donje strane dovodi mlaz zraka za izgaranje. Kovačka vatra se priključuje na centrifugalni ventilator koji usisava zrak za izgaranje ugljena, čime se podiže radna temperatura. Iznad kovačke vatre se postavlja odvodnik plinova koji se spaja na dimnjak. Pored kovačke vatre nalazi se posuda napunjena vodom za hlađenje alata, koji dolaze u dodir s predmetima zagrijanim za kovanje.